### Отчетен доклад

### за дейността на Народно читалище „Тодор Пеев-1871” гр. Етрополе

### за 2019 г.

Докладът на НЧ „Тодор Пеев-1871 гр. Етрополе отчита изпълнението на дейността по Годишната програма за развитие на читалищната дейност, разработена в изпълнение на чл.26 а, ал.2 от Закона за народните читалища, културния календар и реализираните проекти през 2019 г.

*ОСНОВНИ ФУНКЦИИ И ЗАДАЧИ НА ИНСТИТУЦИЯТА:*

Отстояване на позицията за водещо културно средище; обогатяване на културния живот; развитие на библиотечната дейност; превръщане на читалището в информационен център; съхраняване на народните обичаи и традиции; развитие и подпомагане на любителското художествено творчество; работа по проекти; осигуряване на достъп до информация; партниране с местното самоуправление за развитието на културните процеси.

*ПРИОРИТЕТНИ ЗАДАЧИ:*

* Уреждане и поддържане на общодостъпни библиотеки;
* Работа в школи, концерти, фестивали;
* Предоставяне на компютри и интернет услуги по Програма „Глобални библиотеки”;
* Кандидатстване, разработване и реализиране на проекти;

*ДЕЙНОСТИ:*

**I. Библиотечна и информационна дейност:**

 През 2019 г. в библиотеката са регистрирани 1 530 читатели – 426 (до 14 г.) и 1104 възрастни. Най-голям е броят на учащите се – ученици (начална, средна и горна степен) и студенти. Следват учителите, работниците, медицинските специалисти, пенсионерите.

 През 2019 г. в библиотеката са направени 20 241 посещения. Читалищната библиотека притежава фонд от 59 159 тома литература. Много важен компонент на библиотечната работа е комплектуването на библиотечния фонд. Тъй като читателите на библиотеката са от различните слоеве на населението, много внимателно се пристъпва към библиотечното комплектуване. Изхождайки от читателските търсения, се набавят книги с информационен, образователен, исторически характер, възможно повече справочници, художествена литература. През 2019 г. са постъпили 581 тома – закупени и дарени.

 В библиотеката се получават 17 периодични издания. Внимателно се подбират заглавията, които да се полезни на повече читатели.

Показател за работата на една библиотека е справочно-библиографското обслужване. Направените справки са предимно с учебна и самообразова-

телна цел.

 С компютрите за потребителите, с достъпа до интернет и онлайн информация библиотека има нов, модерен облик, утвърждава се като средище на информация, комуникация, знание, култура. Библиотечните работници съчетават традиционните библиотечни услуги с използването на новите технологии, така, че читателите да са по-информирани, по-удовлетворени в търсенията си, да усещат нашата библиотека като едно любимо място, където не само ще им бъде интересно, но могат и да свършат куп полезни неща, като място за учене през целия живот.

 В ежедневната работа  се отделя време за подреждане на кътове и витрини, посветени на различни събития от местно или национално значение, или по някоя определена тема, актуална за момента: “Величавият подвиг на Ботев” ; “Апостолът”,; ”15 години от смъртта на Йордан Радичков”; ”210 години от рождението на Дарвин”; “100 години от рождението на Айнщайн”; “210 години от рождението на Гогол”; “90 години от рождението на Вера Мутафчиева”; “100 години от рождението на Ал. Геров”; „220 години от рождението на Пушкин”; "110 години от рождението на Димитър Димов”; „115 години от смъртта на Тодор Пеев”; „270 години от рождението на Гьоте”; ”Ден на космонавтиката”; „Ден на Победата”; „Ден на Славянската писменост” и всички други национални празници. Вълнуващо протече часът по родолюбие, посветен на Васил Левски и връзките му с Етрополския край с презентация и разговор за делото му. Подобни уроци често се провеждат по идея на библиотеката и по инициатива на учители, включващи и съответни тематични презентации. Провеждат се беседи, с цел запознаване с библиотеката, книгите, работа с речници и справочници.

Много емоционално премина Празникът на буквите. Гостуваха първите класове, които бяха запознати с библиотеката, с реда за записване, провокиране интерес към книгите и резултатите не закъсняха – доста от първокласниците станаха читатели.

През Седмицата на детската книга по повод 250 години от рождението на Иван Крилов – провеждаха се колективни четения на произведенията на големия баснописец, часове под надслов „Четенето е приятно, полезно и модерно занимание”. Имаше споделяне на мисли за книгата, четения на народни и авторски приказки. Специално внимание беше отделено и на Деня на Земята с интересна презентация и разговор за опазването на нашата планета. През м. май отбелязахме 1 155 години от рождението Цар Симеон с подреден кът и урок по родолюбие. През м. септември в отдел „Изкуство” - изложба, посветена на Европейската година на културното наследство, която събуди интерес и провокира размисли не само за европейската култура , но и за българското културно наследство, за това, какво сме дали, ние българите, на света.

На 1 октомври – Денят на поезията проведохме среща-разговор с големите ученици. Четоха се любими стихове. Разговаряхме за необходимостта от поезия в нашето забързано време.

Особено динамично протече Седмицата на четенето през м. октомври. Библиотеката се превърна в оживено и търсено място. Кът за историята на книгата, гостувания на класове от ОУ „Хр. Ботев” и СУ Хр. Ясенов”.

Много колективни посещения с разговори и беседи за книгата и четенето, за мястото на книгата в нашето ежедневие, за четенето в хартиен и електронен вариант. Интересно протече и учебният час за Оскар Уайлд по повод 165 години от рождението му.

По повод Денят на будителите проведохме серия от уроци по родолюбие за запознаване с тяхното дело, онагледено с мултимедия. Специално внимание беше отделихме и на нашия съгражданин Тодор Пеев – учител, писател, съратник на Левски.

В навечерието на Освобождението на Етрополе от турско робство, Библиотеката беше посетена от десетите класове на СУ „Хр. Ясенов”.

Преподавателката им по история изнесе интересни беседи за боевете между турците и руските войници, подкрепени от етрополци, провокира се разговор за цената на победата и свободата.

Интересно протече екскурзията в библиотеката с ученици от ОУ „Хр. Ботев”- споделени мисли за книгата и за четенето.

Успешно е партньорството с училищата и другите институции.

В профила на Библиотеката във Фейсбук по повод бележити дати и годишнини се публикуват разни материали, биографични данни на писатели и други интересни личности, за събития и хора от местно значение.

Библиотеката откликва на всички национални инициативи и кампании във връзка с четенето и популяризирането на книгата.

**II. Художествено – творческа дейност:**

 В НЧ „Тодор Пеев¬-1871” се развива активна културна дейност.

През 2019 г. читалището продължи работата си в посока привличане на деца и развиване на техните умения и таланти в различни школи и състави:

**Школа по пиано, тамбура, гъдулка и акордеон** с преподаватели Цветанка Николова, Даниел Борисов и Павлин Христов. Школата посещават 30 на брой малки и големи ученици, които прохождат в приказния свят на музиката. Всяка година представят по две продукции, на които показват на родители и общественост резултатите от своя труд.

**Школа по народни танци** с ръководител Калинка Пушкарова.

Обучават се деца от I до Х клас в четири групи – I клас; II-III клас; IV-VI клас; VII – IХ. Общо 180 деца. Децата от школата са участници в общински мероприятия и фолклорни фестивали у нас и в чужбина.

**Литературен кръжок „Хр. Ясенов“.** Последните години са много успешни за литературния кръжок. Всяка година се издава книжка „Омайничета”. Поместени са най-добрите творби на децата през годината. През 2019 г. от печат излезе и „Омайничета 14”. Творбите на децата се публикуват и във вестник ”Етрополски преглед”. Децата от кръжока ежегодно се представят отлично в традиционната „Етрополска литературно-музикална зима”. Те печелят голяма част от призовите места за поезия, проза и хумор. Със своите творби през 2019 г. децата участваха в различни мероприятия, организирани от Община Етрополе, НЧ ”Тодор Пеев-1871”, Исторически музей и училищата, където също се представиха достойно. Младите творци участваха в различни национални и общински конкурси и получиха много награди и отличия, както следва: Александра Петкова

Националния конкурс „Тодор Влайков” – грамота; Анна Радина Борисова

„Етрополска зима 2019” - III място, хумор и награда на публиката;

Деана – Валентин Атанасова - „Етрополска зима 2019” - II място, хумор;

Маринела Петрова - „Етрополска зима 2019” - II място, поезия, III място проза;

Мирослава Маринова - „Етрополска зима 2019” - III място, хумор

Моника Костова - „Етрополска зима 2019” - II място, поезия;

Радостина Димитрова - „Етрополска зима 2019” - III място, поезия;

Теодор Цветков - Национален конкурс „Живеем в земята на Ботев” - I място, поезия

Национален конкурс „Тодор Влайков” - II място, проза;

Тереза Георгиева - „Етрополска зима 2019” - I място, хумор и награда на публиката,

„Етрополска зима 2019” - III място, поезия и награда на публиката,

„Етрополска зима 2019” - II място, проза и награда на публиката;

Тоника Цветанова - Национален конкурс „Ний всички сме деца на майката земя” - III място, поезия, „Етрополска зима 2019” - I място, поезия,

Националния конкурс „Тодор Влайков” – грамота;

Цветомира Петкова - „Етрополска зима 2019” - III място, проза,

Националния конкурс „Тодор Влайков” – грамота.

**Самодейни състави:**

**Танцов ансамбъл „Балканска младост”.** В танцовия състав участват над 130 деца и младежи от 7 до 29 годишна възраст. Многобройни са участията на танцовия състав в града и страната. През 2019 г. ТА ”Балканска младост” успешно представи града ни на Международен детски фолклорен фестивал „Лятна дъга“ в гр. Китен под патронажа на Христо Димитров – художествен ръководител на Ансамбъл „Българе“;

Във второто издание на Национален фолклорен фестивал „Златни нишки“ с. Трудовец – 2019 Детската формация на ТА „Балканска младост“ и в двете възрастови групи /до 14 и над 14 г./ взеха първо място. Голямата наградата на Община Ботевград за цялостно представяне, наградата на журито на фестивала, наградата на Областната администрация също бяха за Танцов ансамбъл „Балканска младост” – Етрополе.

Международен фолклорен фестивал в Р. Кипър.

Участие в два големи благотворителни концерти, организирани от Нешка Робева – Зала „Арена Ботевград и Зала 1 на Народния дворец на културата.

Танцьорите бяха част от „Празника на баницата” в гр. Бела Паланка, Сърбия.

**Народен оркестър:** Ръководител на оркестъра е Христо Даков. Оркестърът се състои от петима музиканти, които свирят на инструментите: гъдулка, тамбура, тъпан, акордеон и кавал. Оркестърът има съвместни участия с ТА „Балканска младост“ и Женска група за народно пеене „Димана“ на всички читалищни и общински концерти, както и на редица фолклорни фестивали.

**Женска вокална група „Димана“**

Ръководител на групата е Цветелина Петкова. ЖВГ „Димана“ е с 14 участника, които се включват във всички читалищни и общински мероприятия. През 2019 г. групата участва в Международен фестивал „Морски звезди“, Катерини Паралия, Гърция; „Златен прах“ – Челопеч; Международен фолклорен фестивал „Талантът възраст няма“ – гр. Русе, където се класира на първо място.

**Детска вокална група „Звездица”.** Състои се от 8 деца на възраст от 7 до 15 години. Активно участват във всички читалищни и общински мероприятия. Ръководител на групата е Николета Николаева.

**Вокална група „Ретротон“**

Ръководител на групата е Виолета Цолова. Групата се състои от 10 участника.

През 2019 г.

* Международен фестивал на музикалното и танцово изкуство

„Звездите на Егея“ остров Тасос, Р. Гърция.

**Трио „Романтика“ –** ръководител еБоян Шаранов. Триото участва във всички читалищни и общински мероприятия.

**Вокална група „Оренда“ –** ръководител ПетяЦекова. Групата се състои от 10 участника. Участва в читалищни и общински мероприятия.

През 2019 г.:

Участие в ХI Национален фестивал „Спомени и песни – Попово 2019“ – първа награда; VI Национален фестивал на старата градска песен – Свищов 2019“; творческа среща гр. Камчия.

**Театрална трупа „Михаил Пенчев“** с ръководител Николай Пенчев. Трупата се включва със скечове и интермедии в различни концерти, подготвя пиеса, която да представи пред етрополската публика.

**Музикално – сатиричен състав „Николай Коев“** с ръководител Иванка Георгиева. Подготвят самостоятелна пиеса; активно се включва във читалищни и общински мероприятия с интермедии и скечове.

**Мъжка вокална група „Ветерани“** с ръководител Илия Радев.

Участие в VI Международен фолклорен фестивал „Златен прах“ – Челопеч 2019.

**ПРОГРАМИ И ПРОЕКТИ**

През изминалата 2019 година бяхме одобрени на втората конкурсна сесия по програма „Българските библиотеки-съвременни центрове за четене и информираност“ 2019 г. и получихме 85 книги на стойност 1 164.08 лв. с 10 % съфинансиране.

**УПРАВЛЕНИЕ:**

НЧ „Тодор Пеев-1871“ гр. Етрополе е регистрирано по всички изисквания на Закона за читалищата.

За 2019 г. Държавната субсидия на стойност 132 912 лв. за 14 щатни бройки и общинска субсидия (дофинансиране) в размер на 57 000 лв., собствени приходи 23 093,10 лв. в т.ч. такси от школата – 12 127 лв., такси зали 5090 лв. програми, концерти – 4404 лв. и др.. Изразходвани 233 686,96 лв.

Настоятелството счита, че през изминалата година са постигнати много успехи, като оценяваме и възможностите да се работи за още по-добри резултати. Читалището се утвърди като обществено значима институция със собствен принос. През изминалата година освен богата собствена културна дейност, читалището беше домакин на няколко изложби, театрални постановки и пътуващо кино. Ръководството и екипът на читалището работят за разширяване кръга от партньори с културни институции, учебни заведения, както и в посока на подобряване на предлаганите услуги. Търсят се възможности за кандидатстване по проекти и програми, както и допълнителни форми за по-добро финансово обезпечаване.

В тази връзка, за нас е важно да благодарим на Ръководството на Община Етрополе и Общинския съвет, с чието съдействие беше осъществена издръжката на сградата, възможно развитието на дейността в читалището, както и представянето на международни сцени.

### Христо Андреев

### Председател

### на Народно читалище „Тодор Пеев-1871”

###